32000D0025
L 009/27
JURNALUL OFÍCIAL AL UNIUNII EUROPENE
DECIZIA COMISIEI
din 16 decembrie 1999
de stabilire a normelor de aplicare a articolului 9 din Directiva 97/78/CE a Consiliului în ceea ce privește transbordarea produselor la un punct de control la frontieră în cazul în care transporturile sunt destinate unui eventual import în Comunitatea Europeană și de modificare a Deciziei 93/14/CEE a Comisiei
[notificată cu numărul C(1999) 4506]
(Text cu relevanță pentru SEE)
(2000/25/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (1), în special articolul 9 alineatul (2),
(1)
întrucât este important ca medicul veterinar oficial responsabil la un punct de control la frontieră să primească informații adecvate în cazul transporturilor de produse care sunt transbordate înainte de a fi introduse in UE la un alt punct de control la frontieră;
(2)
întrucât este necesar să se definească perioadele de timp între care se desfășoară controalele sanitar-veterinare care trebuie să aibă loc;
(3)
întrucât este important să se precizeze că transporturile de produse trebuie supuse unui set complet de controale sanitar-veterinare stabilite după sfârșitul perioadei maxime preconizate;
(4)
întrucât normele existente pentru transbordări ale transporturilor la un punct de control la frontieră sunt stabilite la articolul 4 din Decizia 93/14/CEE a Comisiei (2) și trebuie abrogate și înlocuite de prezenta decizie;
(5)
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Atunci când transporturile de produse sunt prezentate la un punct de control la frontieră pentru o transbordare ulterioară, persoana responsabilă pentru încărcătură trebuie să notifice medicul veterinar oficial responsabil la punctul de control la frontieră, la momentul sosirii și prin mijloacele stabilite de autoritatea competentă, cu privire la timpul estimat de descărcare a transportului, punctul de control la frontieră de destinație și, în cazul în care este necesar, cu privire la localizarea exactă a transportului.
Articolul 2
În vederea aplicării articolului 9 alineatul (1) litera (b) punctul (i) din Directiva 97/78/CE:
-
pentru un aeroport perioada minimă este de 12 ore, iar cea maximă de 48 ore;
-
pentru un port maritim perioada minimă este de 7 zile, iar cea maximă de 20 zile.
Articolul 3
În cazurile în care perioada maximă definită la articolul 2 s-a scurs, transportul trebuie supus controalelor stabilite la articolul 4 din Directiva 97/78/CE, la punctul de control la frontieră de introducere.
Articolul 4
Articolul 4 din Decizia 93/14/CEE se abrogă.
Articolul 5
Prezenta decizie se aplică de la 1 ianuarie 2000.
Articolul 6
Prezenta decizie se adresează statelor membre.
Adoptată la Bruxelles, 16 decembrie 1999.